Avainsanat

Tiivistelmä



Avainsanat

1. Maatalous – Yhteinen maatalouspolitiikka – EMOTR:sta maksettava rahoitus – Sääntöjenvastaisuuksien toteaminen kansallisten elinten suorittamassa yhteisen markkinajärjestelyn mekanismien soveltamisessa – Komission toimivalta tehdä rahoituskorjauksia tilien tarkastamis- ja hyväksymisvaiheesta lähtien

(Neuvoston asetuksen N:o 1258/1999 7 artiklan 3 kohta)

2. Maatalous – EMOTR – Tilien tarkastaminen ja hyväksyminen – Menettely – Kansallisten viranomaisten mahdollisuus esittää näkemyksensä kirjeenvaihdossa ja EMOTR-komitean kokouksessa – Puolustautumisoikeuksia ei ole loukattu

3. Maatalous – EMOTR – Tilien tarkastaminen ja hyväksyminen — Yhteisön lainsäädännön soveltamisessa ilmenneistä sääntöjenvastaisuuksista johtuva kieltäytyminen ottaa menoja vastattavaksi – Asianomainen jäsenvaltio kiistää sääntöjenvastaisuudet – Komission ja jäsenvaltion välinen todistustaakan jako

(Neuvoston asetus N:o 1258/1999)

Tiivistelmä

1. Sääntö, jonka mukaan komissiolla ei ole yhteistä maatalouspolitiikkaa hallinnoidessaan oikeutta ottaa vastattavaksi menoja, jotka eivät vastaa kyseessä olevaa yhteistä markkinajärjestelyä koskevia sääntöjä, on yleisesti sovellettava.

Tästä seuraa, että silloin kun komissio toteaa, että kansallisten maksajavirastojen tileihin sisältyy kyseessä olevaa yhteistä markkinajärjestelyä koskevien sääntöjen vastaisesti suoritettuja menoja, sillä on toimivalta ryhtyä kaikkiin toimenpiteisiin ja näin ollen tehdä rahoituskorjauksia kansallisten maksajavirastojen vuosittaisiin tileihin jo siinä vaiheessa, joka koskee sen yhteisen maatalouspolitiikan rahoituksesta annetun asetuksen N:o 1258/1999 7 artiklan 3 kohdan nojalla tekemää päätöstä tilien tarkastamisesta ja hyväksymisestä.

(ks. 34 ja 35 kohta)

2. Puolustautumisoikeuksien kunnioittaminen missä tahansa menettelyssä, jota käydään tiettyä henkilöä vastaan ja joka voi päättyä tälle vastaiseen päätökseen, on yhteisön oikeuden perustavanlaatuinen periaate, jota on noudatettava, vaikka kyseisestä menettelystä ei olisi annettu mitään määräyksiä. Tämä periaate edellyttää, että henkilöt, joille päätös on osoitettu ja joiden etuihin se merkittävästi vaikuttaa, voivat tehokkaasti ilmaista kantansa.

Tällaisen periaatteen vaatimukset on täytetty, kun kansallisille viranomaisille annetaan EMOTR:n tilien tarkastamisen ja hyväksymisen yhteydessä mahdollisuus esittää näkemyksensä tarkastamista ja hyväksymistä koskevista ehdotuksista sekä näiden viranomaisten ja komission välillä käydyssä kirjeenvaihdossa että EMOTR-komitean kokouksessa, jotka ovat edeltäneet tilien tarkastamista ja hyväksymistä koskevan päätöksen tekemistä.

(ks. 37 ja 38 kohta)

3. Komission ei tarvitse maatalouden yhteistä markkinajärjestelyä koskevien sääntöjen rikkomisen osoittaakseen ja näin ollen siihen liittyvien menojen rahoituksesta kieltäytyäkseen näyttää tyhjentävästi jäsenvaltioiden viranomaisten suorittamien tarkastusten riittämättömyyttä tai niiden esittämien lukujen sääntöjenvastaisuutta, vaan sen on esitettävä näyttö vakavasta ja perustellusta epäilyksestä kyseisten tarkastusten tai lukujen suhteen. Tämä komission näyttövaatimuksen keventäminen johtuu siitä, että jäsenvaltio pystyy parhaiten keräämään ja tarkistamaan EMOTR:n tilien tarkastamiseksi ja hyväksymiseksi tarvittavat tiedot ja sen on siten esitettävä yksityiskohtaisempi ja täydellisempi näyttö näiden tarkastusten tai lukujen todenperäisyydestä ja tarvittaessa komission väitteiden paikkansapitämättömyydestä.

Kyseessä oleva jäsenvaltio ei puolestaan voi kumota komission havaintoja tukematta omia väitteitään selvityksellä luotettavan ja toimivan valvontajärjestelmän olemassaolosta.

(ks. 53 ja 54 kohta)